ANC-jeugliga betaal glo nie R83 000-restaurantrekening nie | Maroela Media
Een van die direkteure van die Velvet Lounge-restaurant, wat anoniem wil bly, het aan die koerant gesê dat Emmanuel Bingumasa Gumede en Themba Dlomo hom genader en versoek het om twee partytjies vir die jeugliga te hou op 5 en 6 April.
Hy sê die eerste partytjie se rekening het R27 000 beloop vir 'n tafel van 10 mense. Dlomo het glo R8 000 met sy kredietkaart betaal en gesê hy sal die uitstaande bedrag tydens die volgende partytjie betaal.
Die direkteur beweer die restaurant se onderste vloer is vir die volgende partytjie uitgeboek en dat BBP's op die boonste vloer onthaal is. Die uitstaande rekening vir die aand is glo R82 583, insluitend R24 000 vir whiskey en R10 000 vir sjampanje.
Dlomo het aan die Sunday Independent gesê dat hy slegs as 'n "fasiliteerder" opgetree het vir 'n "finansier" om die eienaar van die restaurant te ontmoet. Die Sunday Tribune het intussen glo bewyse van 'n SMS wat deur Dlomo uitgestuur is. "Wanted to tell you that am hosting ANC youth league party tonight at 7pm @Velvet Lounge Florida Road, as my comrade kindly attend," lees die SMS glo.